Hyökkääjä puukotti kahta poliisia Brysselissä keskiviikkona. Myös kolmas poliisi loukkaantui yrittäessään ottaa tekijää kiinni.

Schaarbeekin kaupunginosassa Brysselissä tapahtuneessa iskussa tekijä puukotti yhtä poliiseista kaulaan ja toista vatsaan. Kolmannelta poliisilta murtui paikallisten uutislähteiden mukaan nenä.

Puukotetut poliisit eivät kuitenkaan syyttäjän mukaan ole hengenvaarassa. Poliisi ampui tekijää jalkaan tämän yrittäessä paeta, mutta myöskään hän ei ole hengenvaarassa, kertovat poliisilähteet.

Syyttäjä on tunnistanut epäillyn miehen olevan 43-vuotias Hicham D. Mies on Belgian kansalainen ja entinen sotilas. Lähteiden mukaan miehellä on yhteyksiä Syyriaan taistelemaan matkustaneisiin jihadisteihin.

– Meillä on syytä epäillä, että kyseessä on terroristi-isku, Eric Van Der Sypt syyttäjänvirastosta kertoi uutistoimisto AFP:lle.

Puukotus tapahtui vain vähän sen jälkeen, kun rautatieasemalle ja syyttäjänvirastoon oli tullut pommiuhkaus, joka kuitenkin osoittautui vääräksi hälytykseksi.

Puukotus tapahtui Brysselin pohjoisosassa sijaitsevassa Schaarbeekissä.­

Silminnäkijän mukaan hyökkääjä oli kaatanut poliisin maahan ja potkinut sekä hakannut tätä. Tämän jälkeen mies nousi ja kävi toisen poliisin kimppuun. Paikalle saapunut toinen poliisipartio sai lopulta taltutettua miehen.

Poliisi ei löytänyt alustavissa etsinnöissä epäillyn kotoa Schaarbeekistä aseita tai räjähteitä. Epäilty pysyy kiinniotettuna ja terrorismitapauksiin erikoistunut tuomari tulee päättämään hänen jatkostaan.

Tutkinnassa lähellä oleva lähde kertoi uutistoimisto AFP:lle miehen olevan entinen sotilas, joka palveli Belgian asevoimissa vuoteen 2009 saakka.

Paikallisen median mukaan miehellä tiedettiin olevan yhteyksiä Syyriaan sotimaan matkustaneisiin jihadisteihin. Poliisi ei ole vielä varmistanut yhteyttä.

Kytköksiä aiempiin iskuihin tutkitaan

Vain kaksi kuukautta aiemmin kaksi poliisinaista loukkaantui Belgiassa viidakkoveistä aseenaan käyttäneen miehen hyökkäyksessä. Tekijä huusi ”allahu akbar” hyökkäyksen yhteydessä. ISIS otti myöhemmin teon vastuulleen.

Maaliskuussa tapahtuneen itsemurhapommi-isku Brysselin metrossa ja lentokentällä vaati 32 ihmisen hengen. Nyt tapahtumien keskipisteessä oleva Schaarbeekin kaupunginosa oli keskeisessä osassa myös pommi-iskuissa.

Brysselin pommi-iskuissa sekä Pariisin marraskuisessa iskussa käytetyt pommit oli kaikki valmistettu Schaarbeekissä sijaitsevassa pommitehtaassa. Itsemurhaiskun tehneet miehet myös lähtivät liikkeelle Schaarbeekissä sijaitsevasta tukikohdastaan.

Brysselin lentokentän pommittaja ja Pariisin iskun pomminrakentaja Najim Laachroui myös asui samaisessa kaupunginosassa.